नई दिल्‍ली: न्‍यूजीलैंड के कॉलिन मुनरो ने राजकोट टी20 मैच में शतकीय पारी खेलते हुए भारत के खिलाफ अपनी टीम की जीत में महत्‍वपूर्ण भूमिका निभाई. अपनी नाबाद 109 रन की पारी के दौरान इस कीवी ओपनर ने ऐसा कारनामा किया जो टी20 इंटरनेशनल में अब तक कोई बल्‍लेबाज नहीं कर सका है. बाएं हाथ के इस बल्‍लेबाज ने इस साल टी20 इंटरनेशनल में अपना दूसरा शतक जमाया. वे एक साल में यह कारनामा करने वाले दुनिया के पहले बल्‍लेबाज हैं. टी20 के धुरंधर बल्‍लेबाज माने जाने वाले क्रिस गेल, एरोन फिंच, ब्रेंडन मैक्‍कुलम और डेविड मिलर भी एक साल में टी20 इंटरनेशनल में दो शतक नहीं बना सके हैं.